b'\n_START_ARTICLE_\nP\xc3\xa1draig Harrington\n_START_PARAGRAPH_\nP\xc3\xa1draig Harrington (f\xc3\xb8dt 31. august 1971) er en irsk golfspiller, der (pr. september 2010) har vundet 25 sejre gennem sin professionelle karriere. Han har vundet tre major-turneringer, British Open i 2007 og 2008 og US PGA Championship i 2008._NEWLINE_Harrington blev professionel i 1995 og blev i 1996 medlem af europatouren, hvor det \xc3\xa5r blev den n\xc3\xa6stbedste rookie efter Thomas Bj\xc3\xb8rn. Samme \xc3\xa5r fik han ogs\xc3\xa5 sin f\xc3\xb8rste sejr p\xc3\xa5 europatouren. Efter det skulle der dog g\xc3\xa5 flere \xc3\xa5r inden han vandt igen, men han fik dog en lang r\xc3\xa6kke andenpladser, og pr\xc3\xa6sterede bl.a. i 1999 at f\xc3\xa5 4 andenpladser i l\xc3\xb8bet af 5 turneringer. I l\xc3\xb8bet af 2000 begyndte han dog at vinde igen og siden da, har han vundet turneringer l\xc3\xb8bende. Han har i de senere \xc3\xa5r hovedsagelig spillet turneringer i USA, men er dog stadig medlem af europatouren.'